L-Unjoni Ewropea u r-Repubblika tal-Moldova (minn hawn 'il quddiem "il-Moldova") illum kellhom it-tieni laqgħa tal-Kunsill ta' Assoċjazzjoni skont il-Ftehim ta' Assoċjazzjoni. L-UE u l-Moldova reġgħu kkonfermaw id-determinazzjoni komuni biex jimplimentaw l-impenji tagħhom għat-tisħiħ tal-assoċjazzjoni politika u l-integrazzjoni ekonomika tal-Moldova mal-UE. Filwaqt li jirrikonoxxi l-applikazzjoni proviżorja tal-Ftehim ta' Assoċjazzjoni minn Settembru 2014, il-Kunsill ta' Assoċjazzjoni enfasizza d-dħul fis-seħħ komplet li ġej tal-Ftehim, issa li l-Moldova u l-Istati Membri kollha rratifikawh. Il-Ftehim ta' Assoċjazzjoni huwa l-bażi legali li fuqha l-Moldova tipproċedi bl-aġenda ta' riforma u l-modernizzazzjoni ekonomika tagħha fis-snin li ġejjin. Il-Moldova ppreżentat it-tieni rapport dwar l-implimentazzjoni tal-Aġenda ta' Assoċjazzjoni bejn l-UE u l-Moldova. Il-Kunsill ta' Assoċjazzjoni rrikonoxxa l-importanza li jiġu riżolti d-diffikultajiet kurrenti fil-Moldova permezz ta' djalogu kostruttiv bejn il-forzi politiċi kollha fil-pajjiż, filwaqt li jitqiesu l-aspettattivi tal-poplu tar-Repubblika tal-Moldova. L-UE ħeġġet lill-Moldova tkompli bl-isforzi tagħha biex tgħaddi l-liġijiet meħtieġa u rriaffermat l-appoġġ tagħha lill-Moldova lejn dawn l-għanijiet. Iż-żewġ partijiet issottolinjaw l-importanza tad-djalogu u l-kooperazzjoni mas-soċjetà ċivili, b'mod partikolari l-implimentazzjoni tal-Ftehim ta' Assoċjazzjoni, u l-ħtieġa ta' parteċipazzjoni msaħħa tas-soċjetà ċivili fil-proċessi tal-politika pubblika u tat-teħid tad-deċiżjonijiet fil-Moldova. Barra minn hekk, il-Kunsill ta' Assoċjazzjoni enfasizza l-importanza li l-Moldova ssegwi u tintensifika politika li tinvolvi b'mod sħiħ lis-soċjetà kollha. Huma meħtieġa riżultati tanġibbli dwar ir-riformi biex terġa' tinkiseb il-fiduċja fil-Moldova. Il-Kunsill ta' Assoċjazzjoni rrikonoxxa l-isforzi li għamlet il-Moldova fit-tħejjija ta' pjan ċar ta' riformi ta' prijorità f'oqsma ewlenin, fil-forma ta' pjan direzzjonali li ngħata lill-UE u lill-pubbliku mill-Gvern tal-Moldova. Dan il-pjan direzzjonali dettaljat jistabbilixxi skadenzi ċari għal azzjonijiet konkreti sa Lulju, f'oqsma importanti bħall-kooperazzjoni mas-soċjetà ċivili, minn dan ix-xahar; l-approvazzjoni u l-bidu tal-implimentazzjoni tal-pakkett ta' liġi dwar is-settur tal-ġustizzja u s-servizz tal-prosekuzzjoni, kif ukoll jingħata impetu ġdid lill-implimentazzjoni tad-DCFTA f'Marzu-April; l-adozzjoni ta' strateġija dwar ir-riforma tal-amministrazzjoni pubblika, sa April; it-titjib fil-klima tan-negozju u tal-investiment; l-indirizzar tad-dgħufijiet fis-settur bankarju u dak finanzjarju u li terġa' tinbeda l-kooperazzjoni mal-FMI; l-adozzjoni tal-pakkett leġislattiv dwar l-integrità. Dawn ir-riformi għandhom jinkludu investigazzjoni bir-reqqa dwar il-frodi bankarji, ir-riforma tas-settur tal-ġustizzja, kif ukoll id-depolitiċizzazzjoni tal-istituzzjonijiet tal-istat, il-ġlieda kontra l-korruzzjoni u l-ħasil tal-flus, l-istabbilizzazzjoni tas-settur finanzjarju u t-titjib tal-klima tan-negozju u tal-investiment, inkluż is-settur tal-enerġija. Il-pjan direzzjonali ser ikun għodda utli biex titrawwem u tiġi sorveljata l-implimentazzjoni tar-riformi, għall-benefiċċju tas-soċjetà tal-Moldova b'mod ġenerali. Il-Kunsill ta' Assoċjazzjoni ddiskuta modi kif jiġu indirizzati l-istaġnar politiku fil-Moldova, inkluż permezz ta' riforma kostituzzjonali u l-implimentazzjoni tar-rakkomandazzjonijiet tal-OSKE/ODIHR dwar il-qafas elettorali. L-UE tenniet l-appell tagħha għat-titjib tal-leġislazzjoni nazzjonali sabiex il-konċentrazzjoni tas-sjieda tal-midja tiġi limitata b'mod effettiv u jiġi garantit il-pluraliżmu mill-aktar fis possibbli. L-UE esprimiet ukoll it-tħassib tagħha dwar li s-sistema ġudizzjarja u l-aġenziji tal-infurzar tal-liġi mhumiex indipendenti u appellat lill-Moldova biex twettaq riformi li effettivament jiżguraw l-indipendenza, l-effettività, it-trasparenza u r-responsabbiltà tas-sistema ġudizzjarja u tal-istituzzjonijiet kontra l-korruzzjoni. L-UE laqgħet l-adozzjoni ta' liġi li tirriforma s-servizz tal-prosekuzzjoni bħala pass 'il quddiem u ħeġġet bis-saħħa l-implimentazzjoni sħiħa tagħha, flimkien mal-adozzjoni ta' liġijiet ewlenin dwar is-sistema ġudizzjarja u l-ġlieda kontra l-korruzzjoni mingħajr dewmien. Il-Moldova tenniet li r-riforma tas-settur tal-ġustizzja hija waħda mill-prijoritajiet ewlenin tal-pajjiż u ppreżentat ħarsa ġenerali tal-miżuri li ser jittieħdu fix-xhur li ġejjin fir-rigward tal-indirizzar tan-nuqqasijiet eżistenti u l-promozzjoni ta' riforma approfondita u sistemika f'dan il-qasam. Il-Kunsill ta' Assoċjazzjoni ħa nota tal-assistenza sostanzjali tal-UE mogħtija lill-Moldova. L-UE appellat lill-Moldova biex tagħmel l-aħjar użu minn din l-assistenza sabiex twettaq ir-riformi ambizzjużi li impenjat ruħha għalihom taħt il-Ftehim ta' Assoċjazzjoni u l-Aġenda ta' Assoċjazzjoni, u tenniet li hija lesta tkompli tassisti lill-Moldova inkluż permezz ta' assistenza teknika u appoġġ fil-proġetti, bħal missjonijiet ta' evalwazzjoni bejn il-pari u konsulenti ta' livell għoli. Il-Kunsill ta' Assoċjazzjoni qabel li impenn ċar biex jiġi stabbilit programm komprensiv ta' riformi ta' stabbilizzazzjoni u dawk strutturali, bit-tir li jindirizza t-tħassib makroekonomiċi għandu jippermetti li jintlaħaq qbil dwar Ftehim ta' Kooperazzjoni ġdid mal-FMI. Il-Kunsill ta' Assoċjazzjoni kkonferma li l-kooperazzjoni bejn l-UE u l-Moldova fil-qasam tal-enerġija hija ta' prijorità, filwaqt li jfakkar l-importanza li jitkompla x-xogħol fuq il-pipeline bejn Ungheni u Chisinau kif ukoll fuq miżuri ta' politika relatati bħala pass ulterjuri lejn id-diversifikazzjoni tal-provvisti bl-għan li tiżdied is-sigurtà tal-enerġija fil-livell tal-pajjiż u dak reġjonali. Il-Kunsill ta' Assoċjazzjoni laqa' l-adeżjoni tal-Moldova fil-Ftehim dwar l-Akkwisti Pubbliċi tad-WTO u l-Konvenzjoni Pan-Ewro-Mediterranja dwar ir-Regoli ta' Oriġini. Il-Moldova u l-UE rrikonoxxew ukoll il-livell tajjeb ta' kooperazzjoni dwar l-ambjent kif ukoll l-impenn tal-Moldova li tqarreb il-leġislazzjoni tagħha ma' dik tal-UE f'dan il-qasam. Barra minn hekk il-Kunsill ta' Assoċjazzjoni ddiskuta l-kooperazzjoni fl-oqsma tal-ekonomija, l-agrikoltura u t-trasport. Il-Kunsill ta' Assoċjazzjoni appella għal żieda fl-isforzi sabiex tinstab soluzzjoni komprensiva u paċifika għall-konflitt Transnistrijan li tkun ibbażata fuq is-sovranità u l-integrità territorjali tar-Repubblika tal-Moldova bi status speċjali għat-Transnistrija. Huwa ħeġġeġ lin-naħat biex iġeddu l-impenn kostruttiv tagħhom fir-rigward tat-taħditiet ta' riżoluzzjoni, filwaqt li jistenna t-tkomplija tat-taħdidiet formali 5+2 u djalogu intensifikat fil-formati kollha. L-UE enfasizzat li l-Ftehim ta' Assoċjazzjoni inkluż iż-Żona ta' Kummerċ Ħieles Approfondita u Komprensiva tiegħu joffri opportunitajiet ta' modernizzazzjoni u żvilupp għat-territorju kollu tal-Moldova li hu rikonoxxut internazzjonalment u li l-UE tinsab lesta biex tappoġġa l-implimentazzjoni kompleta tiegħu għall-benefiċċju tal-poplu kollu tal-Moldova u s-sħab internazzjonali tagħha.